b'\n_START_ARTICLE_\nAmonijev ion\n_START_SECTION_\nAmonijev ion v organizmih\n_START_PARAGRAPH_\nAmonijev ion je toksi\xc4\x8den odpadni produkt presnove v \xc5\xbeivalih. Ribe in vodni nevreten\xc4\x8darji izlo\xc4\x8dajo ion neposredno vodo zaradi njegove dobre topnosti. Sesalci, morski psi in dvo\xc5\xbeivke ga pretvorijo preko cikla se\xc4\x8dnine v se\xc4\x8dnino (ureo), saj je le-ta manj toksi\xc4\x8dna za organizem in se la\xc5\xbeje shranjuje. Pti\xc4\x8di, plazilci in kopenske ka\xc4\x8de pretvorijo ion v se\xc4\x8dno kislino, ki je v trdnem stanju, in se jo lahko izlo\xc4\x8di z minimalno izgubo vode; to omogo\xc4\x8da \xc5\xbeivalim u\xc4\x8dinkovito zadr\xc5\xbeanje vode v suhem in vro\xc4\x8dem okolju.\n_START_SECTION_\nToksi\xc4\x8dnost\n_START_PARAGRAPH_\nMolekulska osnova toksi\xc4\x8dnosti amonijaka oz. amonijevega iona ni popolnoma znana. Kljub temu je znano, da so glavni prizadeti organ mo\xc5\xbegani. Namre\xc4\x8d, glavno vlogo pri odstanjevanju amonijevih ionov imata aminokislini glutamat in glutamin. Encim glutamat dehidrogenaza katalizira reduktivno aminacijo \xce\xb1-ketoglutarata, pri \xc4\x8demer nastane glutamat, glutamin sintetaza pa nato katalizira pretvorbo glutamata v glutamin. Pri zelo visokih koncentracijah NH\xe2\x82\x84\xe2\x81\xba se zvi\xc5\xa1a tudi raven glutamina, ki v astrocitih deluje kot osmotsko aktiven delec. Zaradi tega pride do velikega privzema vode v te celice, pri tem pa naraste intrakranialni (znotrajlobanjski) pritisk, kar vodi v komatozno stanje (stanje globoke nezavesti, iz katere bolnika ni mogo\xc4\x8de prebuditi). V skladu z visoko koncentracijo ionov se pri reduktivni aminaciji porabijo tudi velike koli\xc4\x8dine \xce\xb1-ketoglutarata, ki je hkrati pomemben intermediat v Krebsovem ciklu. Njegovo pomanjkanje vodi torej v pomanjkanje visokoenergetskih prena\xc5\xa1alcev elektronov (NADH in FADH\xe2\x82\x82), v kon\xc4\x8dni fazi pa se zmanj\xc5\xa1a proizvodnja adenozin trifosfata (ATP) pri oksidativni fosforilaciji. Poleg tega sta glutamat in njegov derivat, \xce\xb3-aminomaslena kislina (GABA) pomembna \xc5\xbeiv\xc4\x8dna prena\xc5\xa1alca (nevrotransmiterja), zmanj\xc5\xa1anje njune ravni pa lahko dodatno vodi v razli\xc4\x8dna nevropsiholo\xc5\xa1ka stanja._NEWLINE_Sama reakcija raztapljanja amonijaka v vodi, pri \xc4\x8demer nastane amonijev hidroksid, je eksotermna in je najpogostej\xc5\xa1i na\xc4\x8din, preko katerega pride do po\xc5\xa1kodbe (tj. kemi\xc4\x8dne opekline) ko\xc5\xbee, o\xc4\x8di in \xc5\xa1e posebej sluznice dihal._NEWLINE_Amonijevi ioni so v prevelikih koli\xc4\x8dinah toksi\xc4\x8dni tudi za rastline, navkljub dejstvu, da so ioni lahko pomembni vir du\xc5\xa1ika.'